Det var i december 2015 under det 21. FN-klimatopmøde, som blev afholdt i Paris, at klodens politiske beslutningstagere vedtog den første juridisk bindende, globale klimaaftale med et mål om »at begrænse den globale opvarmning til to grader celsius og så tæt på 1,5 grad som muligt«.

Som en del af klimaaftalen fra Paris har samtlige verdens lande siden skulle indberette til FN’s klimapanel, IPCC, hvor meget de planlægger at gøre for at reducere udledningerne af drivhusgasser og dermed begrænse den globale opvarmning.

På den baggrund vurderer FN’s klimapanel i en ny rapport, der offentliggøres i dag mandag, hvor tæt vi er på at nå målet om at begrænse temperaturstigningen til 1,5 grad, og hvad konsekvenserne af opvarmningen bliver.

Formålet med rapporten er at give klodens beslutningstagere et solidt videnskabelig fundament, så de fremover kan tage de rette beslutninger i forhold til at bremse den globale opvarmning i tide – og rapportens konklusioner er derfor vigtige, men skræmmende, læsning for alle beslutningstagere.

»Rapporten når frem til, at det vil kræve hurtige og vidtrækkende omstillinger indenfor landbrug, energi, industri, bygninger, transport og byer, hvis den globale opvarmning skal begrænses til 1,5 grad celsius. De globale udledninger skal reduceres med omkring 45 procent inden 2030 – målt i forhold til 2010-niveau – og nå i nul omkring 2050,« skriver således FN’s klimapanel.

Kloden er allerede blevet opvarmet med én grad celsius siden den industrielle revolution, og temperaturen stiger i øjeblikket med 0,2 grader hvert tiår. Som FN’s klimapanel skriver i rapporten, »vil den globale opvarmning nå 1,5 grad mellem 2030 og 2052, hvis temperaturen fortsætter med at stige med samme hastighed.«

Som Debra Roberts, der er ansvarlig for klimapanelets arbejdsgruppe II, siger i forbindelse med offentliggørelsen:

»Denne rapport giver beslutningstagere og andre aktører den nødvendige information for at kunne takle klimaforandringerne og samtidig tage hensyn til deres befolkningers behov. De kommende få år er nok de vigtigste i vores historie.«

Baseret på konsensus

Rapporten har i alt 91 forfattere fra 40 forskellige lande, og bidrag fra mere end 6.000 videnskabelige værker. Den har været to år undervejs og igennem tre reviews, hvor mere end 42.000 forskere og politikere har kommenteret og rettet til.

Alligevel er den utvetydig i sin konklusion: Det er fortsat muligt at nå målet om at begrænse klodens temperaturstigning til 1,5 grad celsius, men det vil kræve et hidtil uset ambitionsniveau fra klodens beslutningstagere.

»At begrænse opvarmningen til 1,5 grad celsius er muligt indenfor de fysiske og kemiske love, men det ville kræve hidtil usete forandringer,« kommenterer Jim Skea, medansvarlig for klimapanelets arbejdsgruppe III, ifølge IPCC’s egen pressemeddelelse.

Rapporten sender samtidig et klart signal om, at de teknologiske løsninger til at suge CO2 ud af atmosfæren, som mange af IPCC’s egne fremskrivninger baserer sig på, endnu ikke eksisterer i stor skala, og derfor er usikkert terræn.

Mange klimamodeller medregner sådanne teknologier, og derfor tillader de, at temperaturen midlertidigt overstiger målsætningen fra Paris – fordi, den i teorien kan bringes ned igen.

»At tillade at den globale temperatur midlertidigt kommer over 1,5 grad celsius vil betyde større afhængighed af teknikker til at fjerne CO2 fra luften for igen at kunne komme ned på en global temperaturstigning på 1,5 grad i år 2100. Effektiviteten af sådanne tekniker er dog ikke bevist på stor skala og nogle af dem kan have alvorlige risici i forhold til en bæredygtig udvikling,« står der i rapporten.

Stor forskel på 1,5 og to grader

Rapporten gør det samtidig klart, at konsekvenserne af den globale opvarmning forværres markant ved selv meget små temperaturstigninger.

»Enhver lille opvarmning betyder noget, især fordi opvarmning over 1,5 grader celsius øger risiciene forbundet med langsigtede og ikkereversible forandringer som tabet af visse økosystemer,« siger Hans-Otto Pörtner, der er medansvarlig for klimapanelets arbejdsgruppe II.

Derfor er der også meget stor forskel på, om det lykkes at begrænse klodens temperaturstigning til 1,5 eller to grader celsius, som er det spænd, som klimaaftalen fra Paris sigter efter. Det giver IPCC’s rapport mange eksempler på.

»Havene vil gennemsnitligt være omkring 0,1 meter lavere i år 2100 ved en global opvarmning på 1,5 grad i stedet for to grader celsius,« skriver IPCC i rapporten, der også understreger, at forskellen i forhold til fattigdomsbekæmpelse er enorm.

»Begrænses opvarmningen til 1,5 grad i stedet for to grader, kan det begrænse antallet af folk, der udsættes for klimarelaterede risici og fattigdom med flere hundrede millioner i 2050.«

Forskellen er også voldsom i forhold til dyre- og planteliv. Studier af 105.000 forskellige arter viser, at to-tre gange så mange planter og insekter vil miste op imod halvdelen af deres bestand ved 2 grader i stedet for 1,5.

Det samme gælder vandforsyningen, hvor forskellen mellem 1,5 og to grader betyder, at dobbelt så mange mennesker vil blive ramt af vandmangel. Permafrostens afsmeltning accelereres også, jo varmere det bliver, og mellem 1,5 til 2,5 millioner km2 vil blive optøet ved to grader i stedet for 1,5.

Ikke på vej mod 1,5

IPCC gør det også klart i rapporten, at det nuværende ambitionsniveau fra verdens beslutningstagere ikke er nok, hvis målene fra Parisaftalen skal nås. Selv med alt, hvad landene har lovet at gøre i forhold til Parisaftalen, vil udledningerne fortsat stige og være på omkring 52-58 Gt CO2 om året i 2030.

»En udvikling, der afspejler det ambitionsniveau, vil ikke kunne begrænse opvarmningen til 1,5 grad celsius – heller ikke selvom udledningerne blev dramatisk opbremset umiddelbart efter 2030,« skriver IPCC i rapporten, der derfor slår fast, at målet kun kan nås »hvis de globale udledninger begynder at falde langt inden 2030«.

Professor i glaciologi, Sebastian Mernild, der er en af forfatterne til rapporten fra IPCC, er tilfreds med, at rapporten klart og tydeligt konkluderer, at vi med den aktuelle klimaindsats ikke når målene fra Parisaftalen:

»Det ser dystert ud, men rapporten er rigtig god. For første gang får vi sådan et vigtigt, samlet værk. Det er en bibel inden for klimaforskning.«